Corçà - Torre de les Conclues - Corçà
Excursió amb sortida des de Corçà, que permet accedir a la Torre de les Conclues, construïda en el segle XIII per vigilar el pas del riu Noguera Ribagorçana, quan travessa l'estret de Fet. Hem llegit que fou també anomenada Torre de les Tinyoses, per ser el lloc on s'aïllava el ramat afectat de la tinya.
Hem posat dificultat moderada, per la complicació que pot suposar la segona part de la ruta, bàsicament perquè, tot i que després de superar la Serra d'Espins enganyosament veiem la torre força propera, encara haurem de superar una altra petita serra i finalment, pujar per un pedregós pendent fins el cim del turó encinglerat on es troba la Torre de les Conclues.